REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj:službeno

07. april 2015.godine

Beograd

 **B E L E Š K A**

**sa sastanka predsednika Odbora za dijasporu i Srbe u regionu**

**dr Janka Veselinovića i zamenika predsednika Odbora Miodraga Linte**

 **sa predstavnicima srpske omladine iz Hrvatske, održanog 6. aprila 2015. godine**

 Sastanak je održan u sali 4. Doma Narodne skupštine Republike Srbije, Trg Nikole Pašića 13., na prvom spratu, sa početkom u 13,00 časova.

43 predstavnika srpske omladine iz Hrvatske i načelnik opštine Krnjak došli su u pratnji Dušana Vujovića, trećeg sekretara Ambasade Republike Srbije u Zagrebu. Pored navedenih gostiju, sastanku je prisustvovala i Nikolina Milatović Popović iz Uprave za saradnju s dijasporom i Srbima u regionu Ministarstva spoljnih poslova.

Mitropolija zagrebačko-ljubljanska i Ambasada Republike Srbije u Zagrebu u saradnji sa srpskim organizacijama iz Hrvatske omogućile su trodnevnu posetu srpske omladine Srbiji. Predstavnike srpske omladine iz Hrvatske u ime Odbora za dijasporu i Srbe u regionu primili su dr Janko Veselinović, predsednik Odbora i Miodrag Linta, zamenik predsednika Odbora. Oni su gostima na početku sastanka poželeli dobrodošlicu i izrazili zadovoljstvo činjenicom da naši sugrađani koji žive van granica Republike Srbije uvek pokazuju razumevanje i ljubav prema svojoj matičnoj državi. Ujedno su podsetili na obavezu matice da brine o pravima i položaju Srba koji žive u dijaspori i regionu. U obraćanju srpskoj omladini, predstavnici Odbora za dijasporu i Srbe u regionu su poželeli uspeh sa željom da postanu srpska elita u Hrvatskoj. Predsednik i zamenik predsednika Odbora su se složili da ubuduće susreti ovakvog tipa treba da postanu tradicionalni.

Predstavnici srpske omladine iz Hrvatske u razgovoru sa predstavnicima Odbora za dijasporu i Srbe u regionu su kao najveće probleme Srba u Hrvatskoj istakli: diskriminaciju prilikom zapošljavanja, obrazovanje na srpskom jeziku i ćiriličnom pismu i nedostatak medijskom prostora za oglašavanje Srba.

**Mirko Sužnjić**, predstavnik Omladinske mreže Srba u Republici Hrvatskoj je na početku svog izlaganja podsetio da je Omladinska mreža osnovana pre godinu dana i to uz podršku i finansijsku pomoć Srpskog narodnog vijeća. On je ukazao na nekoliko problema sa kojima se srpska omladina u Hrvatskoj susreće, počev od diskriminacije prilikom zapošljavanja, a posebno kada je u pitanju zapošljavanje u državnoj upravi i u javnim službama, kao što su prosveta, zdravstvo i slično. U cilju pokretanja ekonomskog života Srba u Hrvatskoj, Sužnjić je izneo predlog pružanja ekonomske podrške Srbije kroz otvaranje filijala srpskih firmi u Hrvatskoj. Po njemu bi, kroz filijale, srpske firme zaposlile određeni broj Srba u Hrvatskoj i tako im direktno pomogle, a Srbija bi na taj način imala obostranu korist.

**Nebojša Dobrijević**, diplomirani pravnik iz Vukovara je u razgovoru izneo zadovoljstvo što je imao priliku da školu završi na srpskom jeziku i ćiriličnom pismu, jer to svakako smatra kao svoju prednost. Po njegovim rečima rešavanje problema mladih Srba u Hrvatskoj treba da krene od obrazovanja. Govoreći o školstvu u Republici Hrvatskoj i konkretno kada je Vukovar u pitanju, ukazao je na probleme koji se odnose na registraciju škola na srpskom jeziku. Naime, iako je školstvo uređeno prema hrvatskom planu i programu, udžbenici na srpskom jeziku i ćiriličnom pismu se, po njegovim rečima, tumače kao političko pitanje, zbog čega postoje određeni pritisci, koji za rezultat imaju nerešeno pitanje oko registracije takvih škola. On je još napomenuo da Srbi zapravo ne traže ništa više od onog što je, recimo pruženo Italijanima u Istri po pitanju obrazovanja. Dobrijević je rekao da se srpska zajednica u Vukovaru konstantno izlaže pritiscima, a kroz čin razbijanja ćiriličkih tabli zamagljuje se sve ono što je propisano Zakonom o nacionalnim manjinama  koji garantuje Srbima pravo na suživot. Na kraju je dodao da je za sada u Vukovaru jedini „Vukovar 2“ legalno registrovan vrtić koji vaspitava decu na srpskom jeziku.

**Goran Vinčić**, student Filozofskog fakulteta u Zagrebu, predstavnik Omladinske mreže Srba u Hrvatskoj, rekao je da je završio Pravoslavnu gimnaziju, koja mu je omogućila učenje na srpskom jeziku i ćiriličnom pismu. U daljem razgovoru je ukazao na problem slabe medijske zastupljenosti ne samo Srba, već i ostalih nacionalnih manjina, koji žive u Republici Hrvatskoj. Kada je u pitanju nacionalna HRT televizija, rekao je da osim emisije „Prizma“, koja se sadržajno ograničava na folkor, na toj televiziji ne postoji druge emisije, niti termin za oglašavanje Srba.

**Dejan Mihajlović**, načelnik opštine Krnjak ukazao je na činjenicu da postoji veliki broj Srba koji živi na prostoru Republike Hrvatske, ali se mnogi ne deklarišu kao Srbi i da se mogu pretpostviti razlozi takvog njihovog postupanja. U razgovoru je istakao da su problemi sa kojima se Srbi susreću veoma složeni, počev od zapošljavanja do problema povratnika. Iako, po njegovim rečima, odredbe zakona definišu jednake uslove za sve prilikom zapošljavanja, sistem bodovanja nije precizno definisan, što daje prostora za različitu primenu u praksi, pa Srbi najčešće ne prolaze na konkursima za posao. Mihajlović je podvukao potrebu da država Srbija preduzme korake u pomoći za ostvarivanje prava Srba u Hrvatskoj. Što se tiče Krnjaka, on je upoređujući takozvani „A“ i „C“ model školovanja, naveo da u Krnjaku postoji matična osnovna škola sa 110 đaka, od čega je polovina srpske nacionalnosti. Međutim, po njegovim rečima i tu se vrše konstantni pritisci da škola postane područna. S druge strane ukazao je na potrebu da srpski privrednici otvaraju svoja predstavništva u „srpskim opštinama“, tj. u mestima gde je poslednjim popisom u Hrvatskoj ustanovljeno da živi veliki broj, u nekima čak i 70% onih koji su se izjasnili da su srpske nacionalnosti. Na kraju je podvukao potrebu za učestalijom posetom zvaničnika Republike Srbije Republici Hrvatskoj i susretima sa relevantnim predstavnicima Srba u Hrvatskoj.

**Jelena Nestorović**, predstavnica Omladinske mreže Srba u R Hrvatskoj ukazala je na tri ključna elementa očuvanja identiteta Srba u Hrvatskoj ističući da se on temelji prvenstveno na obrazovanju, koji je po njenim rečima preduslov svega ostalog, a potom navela i ostala dva: potrebu razvojnog faktora, misleći na ekonomski momenat i već pomenuto otvaranje filijala ili predstavništava srpskih firmi u Hrvatskoj, zaključujući da je krov srpskog identiteta naša kultura i tradicija. Ona je govoreći o iseljavanju mladih iz Hrvatske, ukazala na činjenicu da 50% tih mladih upravo čini srpska omladina. Na kraju je naglasila da Srbija po pitanju navedena tri elementa očuvanja srpskog identiteta treba da preduzme korake i iznađe rešenje za pomoć Srbima u Hrvatskoj.

**Dr Janko Veselinović**, predsednik Odbora za dijasporu i Srbe u regionu u ime Odbora je rekao da će učiniti sve kako bi se zaustavio proces asimilacije i depopulacije Srba u Hrvatskoj, koji u narednom periodu može dovesti do toga da Srbi u toj državi budu ozbiljno desetkovani, ovoga puta zbog ekonomske situacije i činjenice da dolazi do asimilacije tamo gde nema obrazovanja na srpskom jeziku i ćiriličnom pismu, a to je u gotovo celokupnoj Hrvatskoj.

**Miodrag Linta** zamenik predsednika Odbora za dijasporu i Srbe u regionu rekao je da srpska omladina iz Hrvatske pokazuje koliko je svesna svog nacionalnog i kulturnog identiteta i da očekuju jaču i snažniju pomoć matične države u rešavanju brojnih problema Srba u Hrvatskoj, od obrazovanja, preko zapošljavanja i informisanja do ekonomskog i društvenog razvoja krajiškog područja. Na kraju je dodao da će susreti u ovakvom sastavu ubuduće biti tradicionalni.

 Sastanak je završen u 14,10 časova.

 Belešku sačinila:

 SEKRETAR ODBORA

 Vesna Matić Vukašinović